एक छांदस मन के गीत में बहने से लेकर कविता से मोह और फिर मोहभंग, लंबी कविता यात्रा के मध्य रचने की निरर्थकता से सामना और फिर बक़ौल नामवर ‘प्रतिभा के विस्फोट’ तक की कथा बताते हुए एक पल यह कहकर उन्होंने लोगों को अचंभित भी किया कि पिछले तीन साल से वे कविता नहीं लिख रहे हैं! विविध रंग, तेवर और शैली की जो कविताएं उन्होंने पढ़ीं, उनमें ‘बचे हुए लोगों से’, ‘अधेड़ होती औरत’, ‘बड़ी हो रहीं बेटियाँ’, ‘स्त्री की जगह’, ‘इस्तरी’, ‘डायन’, ‘हाँडी, ‘प्रेत’, ‘चालीस’, ‘तलाक़-तलाक़’, ‘कबाड़ी’, ‘चूहे, ‘स्वाहा’, ‘डॉलर’ प्रमुख रूप से शामिल थीं। ‘अभिनव पांडव’ महाकाव्य के कुछ अंश भी उन्होंने सुनाये। मुद्राराक्षस ने हिन्दी भाषा का काठिन्य और प्रामाणिक आलोचना की अनुपस्थिति को हिन्दी कविता के लिए बड़े संकट के रूप में रेखांकित किया।